ጉባኤው  ባልተራዘመ ጊዜ የውሳኔ ሐሳብ   ለማቅረብ እየሠራ ነው
አዲስ አበባ። – የሕገ መንግሥት ጉዳዮች አጣሪ ጉባኤ በህዝብ ተወካዮች ምክር ቤት የቀረበለትን የሕገ መንግሥት ትርጉም ጥያቄ ባልተራዘመ ጊዜ የውሳኔ ሀሳብ ለመስጠት ትኩረት ሰጥቶ እየሠራ መሆኑን የጉባኤው ሰብሳቢ እና የፌዴራል ጠቅላይ ፍርድ ቤት ፕሬዚዳትን ወይዘሮ መዓዛ አሸናፊ ገለፁ። ጉባኤው ህብረተሰቡን በተግባር የሚያሳትፍበት የባለሙያዎች ሙያዊ አስተያየት የማሰባሰቢያ መንገዶችንም ተግባራዊ እያደረገ መሆኑንም ጠቁመዋል።
ወይዘሮ መዓዛ በጉባኤው እንቅስቃሴ ዙሪያ ትናንት በሰጡት መግለጫ፤ ሚያዝያ 12 ቀን 2012 ዓ.ም በህዝብ ተወካዮች ምክር ቤት የቀረበለትን የሕገ መንግሥት ትርጉም ከጉዳዩ ክብደትና ጊዜ የማይሰጥ ከመሆኑ አኳያ በመመልከት ባልተራዘመ ጊዜ የውሳኔ ሀሳብ ለማቅረብ እየሠራ ይገኛል። በጉዳዩ ላይ የሰፋ ዕይታ ለመያዝ እንዲችልም በተቻለ መጠን ሙያዊ ሀሳቦች እንዲንሸራሸሩ የሚያደርጉ የጽሑፍ እና የውይይት ተሳትፎዎች እንዲደረጉም እያደረገ ይገኛል። 
እንደ ወይዘሮ መዓዛ ገለፃ፤ የሕገ መንግሥት አጣሪ ጉባኤ ከፍተኛ አገራዊ ሃላፊነት የሚጠይቅ ሥራ ተሰጥቶታል። ጉባኤው ደግሞ ሕገ መንግሥት የመተርጎምና የውሳኔ ሀሳብ የማቅረብ ሥራ አለው። የራሱ አመራርና ባለሙያዎች አሉት። ሕገ መንግሥቱ ከፀደቀ ጀምሮም በርካታ ጉዳዮችን ተመልክቷል። በዚህ ሂደትም ከስድስት ሺህ ጉዳዮች በላይ ተቀብሎ ያስተናገደ ሲሆን፤ ከዚህ ውስጥ 80 ያህሉ የሕገ መንግሥት ውሳኔ ያስፈልገዋል በሚል አቅርቦ ፌዴሬሽን ምክር ቤትም ተቀብሎታል። ባለፈው አንድ ዓመት ተኩል ውስጥም መሰል ሥራዎች የተከናወኑ ሲሆን፤ ወደ 95 በመቶ የሚሆኑትንም የፌዴሬሽን ምክር ቤቱ ተቀብሏቸዋል። 
በቅርቡም ሚያዝያ 28 ቀን 2012 ዓ.ም የህዝብ ተወካዮች ምክር ቤት የሕገ መንግሥት ትርጉም ያስፈልጋቸዋል በሚል ሦስት አንቀጾችን በመለየት ለጉባኤው የላከ ሲሆን፤ ጉባኤውም ይሄን ከመመልከቱ በፊት ሦስት ነገሮችን አጥርቷል። የመጀመሪያው ጉባኤው ይሄን የመመልከት ሥልጣን አለው ወይ የሚለው ሲሆን፤ በኢፌዴሪ ሕገ መንግሥት ከአንቀጽ 82 -84 የአጣሪ ጉባኤው አወቃቀርና ሥልጣን እንዲሁም የሥራ ዘመንን በሚደነግጉ አንቀጾች መሠረት ይሄን ማድረግ እንደሚችል አረጋግጧል። ከዚህ በኋላ ጊዜ ስለሌለና ጉዳዩም ቶሎ የውሳኔ ሀሳብ ማቅረብን ስለሚጠይቅ የሥራ ዕቅድ በማውጣት በፍጥነት ወደሥራ ገብቷል። 
ወይዘሮ መዓዛ እንደገለፁት፤ ወደ ሥራ በተገባበት ዕቅድ መሠረትም ሁለት ነገሮች እንዲከናወኑ ተደርጓል። አንደኛው በጉባኤው ባለሙያዎች በጉዳዩ ዙሪያ ጥናት እንዲካሄድ ማድረግ ሲሆን፤ ሁለተኛም ከፍተኛ የሕገ መንግሥት ባለሙያዎችንና የተለያዩ አካላትን ማሳተፍ ነው። ይህ ተሳትፎ ደግሞ አንድም ጉዳዩን በሚመለከት የተለያዩ ሀሳቦችን በጽሑፍ የሚገልፁበት ተሳትፎ ሲሆን፤ በዚህም በርካታ ባለሙያዎችና ምሑራን መሳተፍና የድርሻቸውን ማበርከት ችለዋል። ሌላኛው በአካል ተሳትፈው ሊደመጡ የሚገባቸውን ባለሙያዎች አሳትፎ ሙያዊ ውይይትና ክርክር ማድረግ ሲሆን፤ ይሄም በመጪው ቅዳሜና ሰኞ ይካሄዳል። ውይይቱም ለህዝብ ግልጽ ሆኖ በሚደርስ መልኩ የሚከናወን ይሆናል። 
ይህ የባለሙያዎች ተሳትፎ ዓላማ ደግሞ አስተያየትን ለመሰብሰብ፣ የህዝቡን ተሳትፎ በተግባር ለማረጋገጥ እና ስለ ለህዝቡ ትምህርት ለመስጠት፤ ህዝቡ እነዚህን ውይይቶች ሲሰማ ግንዛቤው እንዲያድግ ማድረግ ብሎም በህዝብ ዘንድ ተአማኒነት እንዲኖረው ማስቻል ነው። ጉዳዩ ከፍተኛ ትኩረት የሳበ፤ ብዙ ፖለቲከኞችን ያነጋገረና ያወያየ፣ በርካታ ምሑራንም የጻፉበት እንደመሆኑም እነዚህንና የሕግ ሰነዶችን በመመልከት፤ የሕግ ምሑራንን ሙያዊ አስተያየት በማዳመጥ ለውሳኔው ግብዓት ሊገለገልበት ይችላል። ከዚህ ሁሉ በኋላም ጉባኤው ጉዳዩን ተመልክቶ ባልተራዘመ ጊዜ የመጨረሻውን የውሳኔ ሀሳብ ለሚመለከተው አካል እንደሚልክ ወይዘሮ መዓዛ ገልፀዋል።አዲስ ዘመን ግንቦት 7/2012ወንድወሰን ሽመልስ